Document ID: 31998D0599

Id-Deċiżjoni tal-Kummissjoni
tat-12 ta' Ottubru 1998
dwar il-proċedura għall-attestazzjoni tal-konformità ta' prodotti tal-bini skond l-Artikolu 20(2) tad-Direttiva tal-Kunsill 89/106/KEE fir-rigward ta' settijiet tal-protezzjoni tas-soqfa mill-ilma applikati bħala likwidu
(innotifikata taħt id-dokument numru K (1998) 2924
(Test b'rilevanza għaż-ŻEE)
(98/599/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 89/106/KEE tal-21 ta' Diċembru 1988 dwar l-approssimazzjoni tal-liġijiet, tar-regolamenti u tad-disposizzjonijiet amministrattivi ta' l-Istati Membri li jirrigwardaw prodotti tal-bini [1], kif emendata bid-Direttiva 93/68/KEE [2], u b'mod partikolari l-Artikolu 13(4) tagħha,
Billi l-Kummissjoni hija mitluba li tagħżel, bejn iż-żewġ proċeduri skond l-Artikolu 13(3) tad-Direttiva 89/106/KEE għall-attestazzjoni tal-konformità ta' prodott, "l-inqas proċedura diffiċli possibbli konsistenti mas-sigurta"; billi dan iffisser li jeħtieġ li jiġi deċiż jekk, għal xi prodott partikolari jew familja ta' prodotti, l-eżistenza tas-sistema tal-kontroll tal-produzzjoni tal-fabbrika taħt ir-responsabbiltà ta' l-fabbrikant hiex kondizzjoni meħtieġa u suffiċjenti għall-attestazzjoni tal-konformità, jew jekk, għal raġunijiet relatati għall-konformità mal-kriterji msemmija fl-Artikolu 13(4), l-intervent ta' korp approvat tal-attestazzjoni huwa meħtieġ;
Billi l-Artikolu 13(4) jeħtieġ li l-proċedura hekk iddeterminata għandha tiġi murija fil-mandati u fil-karatteristiċi tekniċi; billi, għalhekk, tinħass ix-xewqa li jiġi definit il-kunċett ta' prodotti jew familja ta' prodotti kif użat fil-mandati u fil-karatteristiċi tekniċi;
Billi iż-żewġ proċeduri li hemm disposizzjoni dwarhom fl-Artikolu 13(3) huma deskritti fid-dettal fl-Anness III tad-Direttiva 89/106/KEE; billi għalhekk jeħtieġ li jiġu speċifikati sewwa l-metodi li bihom iż-żewg proċeduri jridu jitwettqu, b'referenza għall-Anness III, għal kull prodott jew familja ta' prodotti, peress li l-Anness III jagħti preferenza għal ċerti sistemi;
Billi l-proċedura riferita fil-punt (a) ta' l-Artikolu 13(3) tikkorrispondi mas-sistemi stabbiliti fl-ewwel possibiltà, mingħajr sorveljanza kontinwa, u t-tieni u tielet possibiltajiet tal-punt (ii) tas-Sezzjoni 2 ta' l-Anness III, u l-proċedura riferita fil-punt (b) ta' l-Artikolu 13(3) tikkorrispondi mas-sistemi stabbiliti fil-punt (i) tas-Sezzjoni 2 ta' l-Anness III, u fl-ewwel possibiltà, b'sorveljanza kontinwa, tal-punt (ii) tas-Sezzjoni 2 ta' l-Anness III;
Billi l-miżuri li hemm disposizzjoni dwarhom f'din id-Deċizjoni huma skond l-opinjoni tal-Kumitat Permanenti għall-bini,
ADOTTAT DIN ID-DEĊIZJONI:
Artikolu 1
Il-prodotti u familji ta' prodotti elenkati fl-Anness I għandhom ikollhom il-konformità tagħhom attestata bi proċedura li biha l-fabbrikant għandu taħt ir-responsabbilta unika tiegħu is-sistema tal-kontroll tal-produzzjoni tal-fabbrika li tassigura li l-prodott huwa konformi mal-karatteristiċi tekniċi relevanti.
Artikolu 2
Il-prodotti elenkati fl-Anness II għandhom ikollhom il-konformità tagħhom attestata bi proċedura li permezz tagħha, b'żieda mas-sistema tal-kontroll tal-produzzjoni tal-fabbrika operata mill-fabbrikant, korp approvat tal-attestazzjoni jkun involut fil-valutazzjoni u s-sorveljanza tal-kontroll tal-produzzjoni jew tal-prodott inniffsu.
Artikolu 3
Il-proċedura għall-attestazzjoni tal-konformità kif elenkati fl-Anness III għandha tkun indikata fi mandati għal-linji ta' gwida għall-approvazzjonijiet tekniċi Ewropej.
Artikolu 4
Din id-Deċizjoni hija indirizzata lill-Istati Membri.
Magħmula fi Brussel, fit-12 ta' Ottubru 1998.

Labels: 11
1
7
3
0